में अग्रेजी राज दी मददी कन्ने अपनी, आखने दा मतलब अपने देसै दी हालत सधारने दी सोचै करदा हा। में इंगलैड च बैठे दा, अंग्रेजी समुन्दरी जहाजी बेड़े दी बदौलत, खतरें कोला बाहर हा। इस अग्रेंजी शक्ति दा, इस चाली (अपनी रक्षा आस्तै) इस्तेमाल करियै, में बी उस शक्ति च रली दी हिंसा च, इक चाली शामल गै हा। इस करी, जे में खीर च उस हकूमतै कन्ने अपना सरबंध रक्खाना ऐ, ओदे झडे दे खल्ल रौहना ऐ तां जां ते मिगी इस लाभै दा खुल्ले तौरै पर बरोध करियै, सत्याग्रह दे रस्ते पर चलियै तदूं तगर लड़दे (जतन करदे) रौहना चाइदा, जदूं तोड़ी ओ मूल नीति गै नईं बदली जा, जां फी इस सरकारै दे, तोड़ने लायक कनूनें दी, शान्तिपूर्वक हुकम-अदूली करियै जेल जाना चाइदा, ते जां फी इस लड़ाई च हिस्सा लेइयै ओदा बरोध करने दी शक्ति ते अधिकार प्रापत करने चाइदे। इन्नी शक्ति मेरे च नईं ही। इस करी में समझेआ जे मेरे सामनै इक्कै रस्ता ऐ- इस लड़ाई च शामल होने दा। ए गल्ल मेरे मनै च बी साफ ही जे बन्दूक चुक्कने आले च ते इस चाली मदद करने आले च हिसां दी नजरी कन्ने कोई फर्क नईं हा। जड़ा आदमी डाकुएं दी टोली कन्ने शामल होइयै, उन्दी सेवा करदा ऐ, उन्दा भार चुकदा ऐ, ओ जेल्लै डाका मारन जन्दे न तां पिच्छें पहरा रखदा ऐ ते उन्दे भार चुकदा ऐ, ओ जेल्लै डाका मारन जन्दे न तां पिच्छें पहरा रखदा ऐ ते उन्दे जखमी होई जाने पर उन्दी टहल-सेवा करदा ऐ, ओ डाका मारने च भाएं उन्दा साथ नईं बी देऐ, पर उस डाका मारने दे जुरमै च उन्दा बरोबरी दा जिम्मेवार ऐ।